United Brotherhood

**United Brotherhood** (lyhenne **UB**) (Puna-Musta) oli suomalainen väkivaltainen järjestö ja rikollisjärjestö, joka hankki rahansa kiristyksellä, talousrikoksilla ja huumekaupalla. Järjestö nousi otsikoihin myös muun muassa väkivalta- ja ampuma-aserikoksista. Lisäksi järjestö oli yksi Suomen suurimmista liivijengeistä. Oman ilmoituksensa mukaan järjestön tarkoitus oli olla veljeskunta ja auttaa vankilasta vapautuvia. Järjestö syntyi vuonna 2010 kolmen pienemmän järjestön liittouduttua. Yksi tiedetyistä perustajista oli Ville Jaatinen.

United Brotherhoodissa oli hieman yli 100 jäsentä. Järjestöä johtavaan neuvostoon kuului muun muassa paljon julkisuutta saaneista murhista tuomittuja rikollisia. Jengin kaikki jäsenet olivat miehiä. Järjestön keskuspaikkakunta oli Helsinki, mutta se toimi myös parissa muussa kaupungissa. Vuonna 2019 viranomaiset katsoivat United Brotherhoodin hallitsevan useimpien suljettujen vankiloiden huumekauppaa, uhkailevan, kiristävän ja painostavan muita vankeja.  KRP:n mukaan jengin vankiloissa aiheuttama tilanne on ollut vakava. Viranomaiset tekivät syksyllä 2019 suuren pidätyssarjan järjestöä vastaan.

Poliisihallitus on halunnut lakkauttaa virallisesti järjestön. UB itse vastusti aluksi virallista lakkauttamista, mutta ilmoitti kuitenkin vuoden 2020 alussa lopettavansa vapaaehtoisesti itse toimintansa.

## Synty
Ryhmittymän muodostumisesta alkoi näkyä merkkejä talvella 2009. Sittemmin toverikunnaksi luonnehdittu ryhmä liikkui yhteisellä bussilla jengien juhlissa ja hankki kerhotilat Vantaan Pähkinärinteestä. Pähkinärinteen kerhotiloissa oli sauna-, baari-, ja oleskelutilat. Tiloissa tapahtui kaksi paloittelusurmaa ja raaka raiskaus. Kaksi United Brotherhood -rikollisjengiin kuuluvaa sai syytteet murhasta. Kolmas juttuun liittyvä mies sai syytteen rikoksentekijöiden suojelemisesta. Syytetyt kiistävät syytteet murhista.

United Brotherhood perustettiin vuonna 2010 M.O.R.E.-, Rogues Gallery- ja Natural Born Killers -rikollisjärjestöjen liittouduttua. United Brotherhoodia johti alussa kuusihenkinen neuvosto, jossa on kaksi edustajaa kustakin jengistä. Sittemmin neuvosto lakkautettiin.  Järjestön huipulla on ollut yksi mies, johtaja. Alimman tason rikokset hoitaa järjestön alainen "Bad Union". Näiden yllä ovat puolikas- ja kokelasjäsenet.  Näitä käskevät varsinaiset veljeskunnan jäsenet. Johtaja johtaa näitä.

Keskusrikospoliisin mukaan United Brotherhood on erittäin vahva ryhmittymä. Keväällä 2010 KRP arvioi, että United Brotherhood on 60–70 jäsenellään Suomen kolmen suurimman jengin joukossa ja rikoskomisario Jouko Ikosen mukaan ”keskimäärin United Brotherhood on jäsenkuntansa perusteella rikollisin ryhmä, mitä Suomessa on”.

## Myöhempi historia
Jengin entisiin johtohahmoihin kuului Keijo Vilhunen eli "Keke", joka myöhemmin osoittautui Helsingin huumepoliisin tärkeimmäksi tiedottajaksi eli ilmiantajaksi. Moni onkin ihmetellyt kuinka kyseisen jengin johtohahmoihin kuulunut Keijo Vilhunen pystyi vuosia toimimaan alamaailmassa täysin "vapaasti" poliisin silmien alla. Poliisin tietolähteenä Keijo Vilhunen sai rikollispiireissä tehdä käytännössä mitä halusi. Jari Aarnio oli Keijo Vilhusen yhteyshenkilö Helsingin huumepoliisissa.

Saatuaan häädön Pähkinärinteestä ryhmittymä siirsi kerhotilansa Turun Hakakadulle Nummen kaupunginosaan. Kerhon toimitilat Tuusulassa sijaitsivat VP Vihannespörssi -yhtiön vuokraamassa ja Lokapojat-yhtiön omistamassa kiinteistössä. Poliisin käsityksen mukaan United Brotherhoodin "torpedoina" toimineet kaksi jäsentä uhkailivat väkivallalla Lokapojat-yhtiön ympäristörikoskäsittelyn avaintodistajaa.

United Brotherhoodilla on tiukat säännöt. Nämä kieltävät mm. jäsenten keskinäiset tappelut ja riidan haastamisen muiden "firmojen" kanssa. Säännön rikkomisesta järjestö määrää joko sakkoa, sakinhivutusta tai jengistä erottamisen.

Vuodesta 2011 alkaen United Brotherhoodin jäsenet keräsivät järjestelmällisesti tietoja vankilatyöntekijöistä hyödyntämällä vankien lakisääteistä oikeutta tietopyyntöihin. Vuoden 2013 syyskuuhun mennessä 85 vankia oli saanut Rikosseuraamuslaitokselta listauksen virkamiehistä, jotka olivat katsoneet heidän tietojaan vankitietojärjestelmästä. Listoilla paljastui myös vankiloiden salaisten tiedustelu- ja turvallisuusvirkailijoiden henkilöllisyyksiä. Rikosseuraamuslaitos ryhtyi rajoittamaan tietopyyntöjä sen jälkeen, kun ilmeni, että tietoja oli käytetty väärin.

Huhtikuussa 2019 Lännen Median saamien viranomaistietojen mukaan United Brotherhood värväsi, painosti ja kiristi vankiloissa. Tämän takia huumekauppa ja pahoinpitelyt lisääntyivät vankiloissa. Poliisi teki syyskuussa 2019 laajan ratsian UB:ta vastaan. Poliisi pidätti monia veljeskunnan jäseniä, mm. sen johtajan.

Tammikuussa 2020 järjestö ilmoitti lopettavan toimintansa. Toiminta ainakin ulkoisilla jengitunnuksilla näyttikin hiipuvan keväällä 2020.  Kaiken lisäksi koronaviruspandemia häiritsi laitonta huumekauppaa.

Joulukuussa 2020 United Brotherhoodin johtajaksi katsottu Tero Holopainen tuomittiin pitkään vankeusrangaistukseen laajassa rikoskokonaisuudessa (ks. Tero Holopaisen oikeudenkäynti). Vuonna 2021 jengi julistettiin lopetetuksi.
Itä-Uudenmaan käräjäoikeus oli 15.2.2021 antamallaan tuomiolla julistanut United Brotherhood -nimisen rekisteröimättömän yhdistyksen sekä siihen kuuluvan Bad Union -nimisen rekisteröimättömän yhdistyksen lakkautettavaksi. Helsingin hovioikeus ei 26.1.2022 antamallaan päätöksellä myöntänyt asiassa jatkokäsittelylupaa. Itä-Uudenmaan käräjäoikeuden tuomio jää näin ollen voimaan.

Keväällä 2020 entiset UB:n Lahden osaston jäsenet perustivat uuden liivijengiksi luonnehditun ryhmän nimeltä Red Roots sekä sen alaisen Redrum-ryhmän, joka vastasi UB:n ja Bad Unionin välistä rakennetta. Hämeen poliisin rikosylikomisario Pälvi Suokas arvioi, että Red Rootsin toiminta näytti ulkoisesti hyvin samanlaiselta kuin UB:n Lahden osaston toiminta. Red Rootsilla oli läheiset yhteydet Hells Angels -järjestöön. Elokuussa 2020 Red Roots hajosi sisäisiin ristiriitoihin ja osa jäsenistä liittyi Hells Angels MC Careliaan. Poliisi teki lokakuussa 2020 etsintöjä Red Rootsin entisiin tiloihin Lahdessa ja Hells Angels MC Carelian tiloihin Lappeenrannassa. Etsinnöissä takavarikoitiin huumeita, aseita ja räjähteitä.

## Rikokset ja oikeudenkäynnit

### Vantaan jengitilaraiskaukset
Maaliskuussa 2011 noin parikymppinen nainen kuljetettiin kahdesti United Brotherhoodin kerhotiloihin Vantaan Pähkinärinteeseen, missä hänet raiskattiin ja pidettiin useita tunteja vankina. Korkein oikeus katsoi, että raiskausten motiivina oli rankaiseminen vasikoinnista ja teko toteutettiin suunnitellusti. KKO kovensi marraskuussa 2014 kolmen tuomitun rangaistuksia: Jari Henrik Kolivaara tuomittiin 8 vuodeksi vankeutta ja Jukka Heikki Kalevi Piri 7 vuodeksi ja 8 kuukaudeksi muun muassa törkeästä raiskauksesta. Marko Antero Malinen sai 2 vuotta vankeutta avunannosta raiskaukseen. Tuomitut määrättiin maksamaan uhrille yhteensä 32 000 euroa korvauksia.

### Pähkinärinteen paloittelumurhat
Aamuyöllä 8. kesäkuuta 2011 Simo Tuomela ja Esa Paakkunainen menivät United Brotherhoodin kerhotiloihin Vantaan Pähkinärinteeseen. Tuomela halusi tiedustella vapautumisjuhliensa järjestämistä kerhotiloissa. Hän suoritti elinkautista murhatuomiota ja oli valvotussa koevapaudessa. Kerhotiloissa syntyi riita kotiinlähdöstä, joka johti surmiin. Uhrit tapettiin lyömällä miekkamaisella teräaseella päänalueelle useita kertoja. Toista uhria myös kuristettiin. Ruumiit sahattiin kahtia lannerangan kohdalta ja pakattiin jätesäkkeihin.

Ensimmäinen ruumis löytyi lauantaina 2. heinäkuuta 2011 Nurmijärven Lepsämästä ja toinen noin viikkoa myöhemmin Vihdin Pyyslammelta. Kerhotiloja oli siivottu usean päivän ajan voimakkailla pesuaineilla ja tiloihin oli levitetty koirakarkotetta ruumiskoirien häiritsemiseksi. Poliisi löysi kuitenkin kotietsinnässä veripisaroita, joiden DNA yhdistyi uhreihin.

Vantaan käräjäoikeus tuomitsi 23. tammikuuta 2012 Vesa Juhani Kososen ja Petri Markus Juhani Mäkisen elinkautisiin vankeusrangaistuksiin kahdesta murhasta. Kosonen oli oikeuden mukaan korkeassa asemassa United Brotherhoodissa ja oli aiemmin kuulunut Natural Born Killers -järjestöön. Mäkinen oli UB:n kokelas. Molemmat olivat tekoaikana ehdonalaisessa vapaudessa. Helsingin hovioikeus pysytti elinkautiset tuomiot joulukuussa 2012.

### Roihupellon ampumavälikohtaus
Lauantaina 14. huhtikuuta 2012 noin kello 5.30 aamulla United Brotherhoodin jäsen ampui kahta miestä pistoolilla jalkaan Helsingin Roihupellon teollisuusalueella Pulttitiellä sijaitsevassa kerhotilassa, jossa oli käynnissä skinhead-konsertin jatkot. Helsingin hovioikeus tuomitsi maaliskuussa 2013 neljä UB:n jäsentä: ampujan Joni Penttisen (30 v.) kahdesta törkeästä pahoinpitelystä ja ampuma-aserikoksesta 3 vuodeksi ja 6 kuukaudeksi vankeuteen sekä avunantajat Mertsi Allan Isbergin ("Mike Soldier"), Jarno Aleksander Dmitrienkon ja Markku Tapani Wesslinin kukin yli 3 vuodeksi vankeuteen. Kaikkien tuomioita kovennettiin rikollisryhmän jäsenyyden perusteella.

### Tampereen osaston tuomiot
United Brotherhood perusti alaosaston Tampereelle vuonna 2012. Pirkanmaan käräjäoikeus tuomitsi 10. heinäkuuta 2013 osaston koko jäsenistön vankilaan pääasiassa alkuvuoden 2013 aikana tapahtuneista rikoksista, joihin kuului rahankiertämistä sivullisilta järjestön tunnuksia pelotteena käyttäen. Osaston johtaja Antti Albert Jumisko tuomittiin törkeän kiristyksen yrityksestä puolentoista vuoden ehdottomaan vankeuteen. Kaikkien tuomittujen rangaistuksia yhtä lukuun ottamatta kovennettiin, koska rikokset oli tehty rikollisryhmän jäseninä.

Pirkanmaan käräjäoikeus tuomitsi lokakuussa 2019 Jumiskon neljän vuoden ja viiden kuukauden yhteiseen vankeusrangaistukseen kahdeksasta rikoksesta, joista vakavin oli törkeä huumausainerikos. Jumiskon autosta löytyi heinäkuussa 2019 lähes puoli kiloa amfetamiinia ja pistooli patruunoineen hänen törmättyään autollaan kerrostalon seinään Tampereen Tesomalla.

### Ville Jaatisen ase- ja huumekätkö
Päijät-Hämeen käräjäoikeus tuomitsi lokakuussa 2013 United Brotherhoodin neuvostojäsenen Ville Johannes Jaatisen 11 vuodeksi vankeuteen törkeästä huumausainerikoksesta, törkeästä ampuma-aserikoksesta, törkeästä dopingrikoksesta ja törkeästä rahanpesusta. Poliisi löysi toukokuussa 2013 Jaatisen hallinnoimasta omakotitalosta Hämeenkoskelta ja kahdesta varastosta Lahdesta 47 toimintakuntoista ampuma-asetta, joista 11 oli konepistoolija ja 7 rynnäkkökivääriejä. Aseisiin oli yli 10 000 patruunaa. Lisäksi takavarikoitiin 2,5 kiloa amfetamiinia, 90 grammaa kokaiinia sekä ekstaasia, hasista ja marihuanaa. Oikeus sovelsi koventamisperustetta, koska Jaatinen teki rikokset järjestäytyneen rikollisryhmän nimissä ja lukuun. Jaatinen oli rikokset tehdessään ehdonalaisessa vapaudessa.

Käräjäoikeus tuomitsi myös Jaatisen puolison Heidi Marianne Jaatisen törkeästä huumausainerikoksesta 2 vuodeksi ja 4 kuukaudeksi vankeuteen. Itä-Suomen hovioikeus lievensi huhtikuussa 2014 Ville Jaatisen tuomion 9 vuoteen ja vapautti Heidi Jaatisen kaikista syytteistä, koska syyllisyydestä jäi varteenotettava epäily.

Jaatinen kuoli 21. kesäkuuta 2021 Lahden pääpoliisiaseman poliisivankilassa. Hän oli vangittu uudelleen liittyen kansainväliseen ANOM-poliisioperaatioon, jossa häntä epäiltiin kolmesta törkeästä huumausainerikoksesta ja kahdesta törkeästä ampuma-aserikoksesta.

### Nokian koruryöstö ja rikoskokonaisuus
Syksyllä 2012 kaksi naamioitunutta miestä ryösti nokialaisen kello- ja koruliikkeen, josta saatiin lähes 70 000 euron saalis. Ryöstäjät pakottivat aseella liikkeen myyjän lattialle ja sitoivat tämän nippusitein. Miehet pakenivat polkupyörillä. Juttu laajeni koskemaan myös United Brotherhoodin nimissä tehtyjä pahoinpitelyitä ja velanperintää. Varsinais-Suomen käräjäoikeus käsitteli asian toukokuussa 2013 Turun vankilan auditoriossa. Yhteensä 14 henkilöä sai syytteet, joista viisi oli UB:n jäseniä.

Käräjäoikeus tuomitsi 28. kesäkuuta 2013 iskun liikkeeseen tehneet Iiro Antti Ilari Elorannan ja Tuomas Jaakko Antero Koskisen törkeästä ryöstöstä kummankin runsaaseen kolmeen vuoteen vankeutta. Taka-alalla toimineet Riku Marko Tapani Aalto, Esko Kristian Kirjonen ja Jani Petteri Eivola tuomittiin neljästä viiteen vuoteen vankeutta. Heidän tuomioitaan kovennettiin, koska he kuuluivat ryhmään, joka on järjestäytynyt vakavien rikosten tekemistä varten. Käräjäoikeus antoi koruryöstäjien lisäksi tuomion yhdeksälle muulle henkilölle. Istunnot pidettiin Saramäen vankilassa Turussa.

### Oulun rikosvyyhti
United Brotherhoodin Oulun osasto perustettiin lokakuussa 2011, ja sen johtajaksi ryhtyi Timo Johannes Jaara. Rovaniemen hovioikeus tuomitsi huhtikuussa 2013 neljä UB:n jäsentä Oulussa vuosina 2011–2012 tehdyistä rikoksista, joihin kuului laittomia velanperintöjä, törkeiden kiristysten yrityksiä, törkeitä pahoinpitelyitä ja törkeitä kotirauhan rikkomisia. Hovioikeus katsoi, että UB ja sen Oulun osasto muodostavat vakavien rikosten tekemistä varten järjestäytyneen ryhmän, ja sovelsi koventamisperustetta. Teemu Mikael Ylitalo sai pisimmän tuomion, 3 vuotta ja 3 kuukautta, ja Jaara tuomittiin 2 vuodeksi ja 10 kuukaudeksi.

Vankilasta käsin Jaara jatkoi UB:n Pohjois-Suomen toiminnan johtamista ja järjesti muun muassa 1 000 Subutex-tabletin kuljetuksen Etelä-Suomesta Oulun seudulle. Rovaniemen hovioikeus antoi huhtikuussa 2016 Suomen ensimmäisen hovioikeustasolla pysytetyn tuomion järjestäytyneen rikollisryhmän toimintaan osallistumisesta (rikoslakin 17 luvun 1 a §). Jaara tuomittiin 3 vuodeksi ja 7 kuukaudeksi törkeästä huumausainerikoksesta ja rikollisryhmän toimintaan osallistumisesta. Samassa jutussa Ville Olavi Sucksdorff tuomittiin 3 vuodeksi ja 4 kuukaudeksi törkeästä huumausainerikoksesta.

### Vaasan törkeä ryöstö
Pohjanmaan käräjäoikeus tuomitsi 22. marraskuuta 2013 UB:n Vaasan osaston johtajan Jukka Kristian Katteluksen (44 v.) 9 vuodeksi vankeuteen 16 rikoksesta, joista vakavimmat olivat törkeä ryöstö, törkeä pahoinpitely ja kolme törkeän kiristyksen yritystä. Helmikuussa 2013 Isossakyrössä tapahtuneessa törkeässä ryöstössä uhria pidettiin yli tunnin ajan vankina tämän kodissa. Kattelus tuomittiin myös niin sanotusta hunajaloukku-kiristyksestä, jossa kolmelta mieheltä vaadittiin 5 000–10 000 euroa. Tuomiota kovennettiin kahdella perusteella: rikollisryhmän jäsenyydellä ja aiemmilla vankeustuomioilla. Kattelus oli tekohetkellä koeajalla aiemmasta vankeusrangaistuksesta.

### Laajasalon murha ja itsemurha
Lauantaina 4. heinäkuuta 2015 United Brotherhoodin neuvostoon kuulunut 46-vuotias mies ampui 37-vuotiaan rakennusalan yrittäjän tämän rivitaloasunnossa Laajasalossa Helsingissä ja sen jälkeen itsensä. Ampuja oli saapunut taksin kyydissä uhrin asunnolle aamukymmenen tienoilla ja odottanut tätä asunnon saunassa. Ruumiiden läheisyydestä löydettiin kaksi laitonta käsiasetta. Lisäksi ampujalla oli mukanaan kolme puukkoa ja repussa kypärähuppu sekä kääntöveitsi.

Keskusrikospoliisi otti tapauksen tutkittavakseen jengikytköksen vuoksi. Tutkinnassa ei selvinnyt selkeää motiivia, mutta tiedotusvälineiden mukaan raha-asiat olivat kiristäneet miesten välejä. Molemmat olivat tapahtuman aikana alkoholin ja huumeiden vaikutuksen alaisina. Ampuja oli tuomittu aiemmin muun muassa yli sadan hasiskilon järjestämisestä Hollannista Suomeen.

### Raimo Anderssonin surma
Raimo Juhani Andersson (25. heinäkuuta 1956 Hamina – 14. huhtikuuta 2018 Vantaa) oli United Brotherhoodin keskeinen jäsen, joka oli aiemmin kuulunut M.O.R.E.-rikollisjärjestöön. Andersson johti 1990-luvulla huumeliigaa, joka salakuljetti heroiinia ja amfetamiinia Ruotsista Suomeen, ja hänet tuomittiin törkeästä huumausainerikoksesta ja ampuma-aserikoksesta pitkään vankeusrangaistukseen.

Vuonna 2003 ruotsalaisturkkilainen Volkan Ünsal murhattiin Vuosaaressa. Ünsal oli kavaltanut rikollisliigan, jota epäiltiin Arlandan lentokentän arvokuljetusryöstöstä vuonna 2002 Tukholmassa. Helsingin käräjäoikeus tuomitsi vuonna 2005 neljä miestä – Andersson, Janne Raninen, Jani Leinonen sekä murhan tilaaja Leopoldo Gonzalez Carmona – elinkautisiin vankeusrangaistuksiin. Tapaus oli poikkeuksellinen, sillä Ünsalin ruumista ei koskaan löydetty ja tuomiot perustuivat välilliseen näyttöön.

Ünsalin palkkamurhan tutkinta avattiin uudelleen vuonna 2015, ja Helsingin käräjäoikeus tuomitsi joulukuussa 2020 entisen huumepoliisin päällikön Jari Aarnion elinkautiseen vankeuteen murhan tekijäkumppanina laiminlyönnillä. UB:n entiseen johtohahmoon Keijo Vilhuseen kohdistui samassa jutussa murhasyyte, jonka käräjäoikeus hylkäsi. Helsingin hovioikeus vapautti helmikuussa 2022 Aarnion murhasyytteestä katsoen, ettei tämän ollut näytetty tienneen palkkamurhan tarkasta ajankohdasta tai tavasta. Vilhusen vapauttava tuomio jäi voimaan.

Andersson löydettiin kuolleena 14. huhtikuuta 2018 kotonaan Vantaan Viinikkalasta. Hän oli vankilomalla suorittamasta elinkautista rangaistustaan. Anderssonin murhasta tuomittiin Veli Matti "Metsuri" Huohvanainen, jolle tuomio oli jo neljäs murhasta – hänet oli aiemmin tuomittu vuonna 1999 tapahtuneesta kolmoismurhasta. Huohvanainen pahoinpiteli Anderssonia yli puolentoista tunnin ajan lyömällä ja potkimalla sekä polttamalla uhria tupakalla ja tupakansytyttimellä. Noin 20 minuutin pahoinpitelyn jälkeen Huohvanainen kävi vaihtamassa jalkaansa turvakengät ja jatkoi potkimista. Teko tallentui tontin valvontakameroille. Itä-Uudenmaan käräjäoikeus tuomitsi 1. maaliskuuta 2019 Huohvanaisen elinkautiseen vankeuteen murhasta, koska teko oli tehty erityisen raa'alla ja julmalla tavalla. Helsingin hovioikeus pysytti murhatuomion toukokuussa 2020 ja tuomitsi Huohvanaisen lisäksi törkeästä varkaudesta uhrin omaisuuden anastamisesta.

### Roope Halisen rikokset
Oulun käräjäoikeus tuomitsi heinäkuussa 2016 United Brotherhoodin Lahden osaston kokelasjäsenen Roope Santeri Halisen neljäksi vuodeksi vankeuteen törkeästä huumausainerikoksesta. Halinen oli pitänyt hallussaan myynti- ja levitystarkoituksessa 450 grammaa amfetamiinia, joka oli pitoisuudeltaan poikkeuksellisen vahvaa ja josta olisi saanut katukaupassa noin 1 350 grammaa. Oikeus katsoi, ettei voitu osoittaa Halisen tehneen rikosta kerhon lukuun.

Keväällä 2019 Halinen tuomittiin Päijät-Hämeen käräjäoikeudessa kahdesta törkeästä kiristyksestä 1 vuodeksi ja 11 kuukaudeksi vankeuteen. Halinen ja toinen mies olivat perineet väkivallalla uhkaamalla kymmenientuhansien eurojen velkoja Lahdessa ja Hollolassa. Itä-Suomen hovioikeus pysytti tuomion.

Lokakuun 7. päivänä 2020 Nastolassa naamioitunut kaksikko murtautui ampuma-asein omakotitaloon, jossa oli kaksi henkilöä. Halinen vangittiin maaliskuussa 2021 epäiltynä murhan yrityksestä, mutta Itä-Suomen hovioikeus katsoi, ettei vangitsemiselle ollut edellytyksiä. Päijät-Hämeen käräjäoikeus tuomitsi huhtikuussa 2023 Halisen vaaran aiheuttamisesta ja ampuma-aserikoksista, kun tapon yrityssyyte hylättiin.

Pirkanmaan käräjäoikeus tuomitsi syksyllä 2024 Halisen yhdeksästä törkeästä huumausainerikoksesta 7 vuodeksi ja 6 kuukaudeksi vankeuteen. Rikoskokonaisuuteen kuului noin 11 kiloa amfetamiinia, yli 500 grammaa kokaiinia ja 4 800 MDMA-tablettia. Huumeet tulivat Suomeen Alankomaista kukkalähetysten mukana osana laajempaa salakuljetusverkostoa, jonka päätekijä Joonas Peltonen tuomittiin 12 vuodeksi vankeuteen. Halinen organisoi huumeiden jakelun Tampereen seudulle vuosina 2020–2021. Samassa jutussa Joni Erkki Ensio Orpana (Ylöjärvi) tuomittiin 8 vuodeksi ja 6 kuukaudeksi ja Tero Tapani Hovatov (Lahti) 5 vuodeksi ja 6 kuukaudeksi vankeuteen. Halisen tuomiota lievennettiin, koska hän avusti poliisia rikosten selvittämisessä. Hänet määrättiin menettämään valtiolle yli 400 000 euroa. Poliisi otti Halisen kiinni Levillä maaliskuussa 2021.

### Kanta-Hämeen amfetamiinikauppa
Kanta-Hämeen käräjäoikeus tuomitsi lokakuussa 2016 Riina Ulla Johanna Malinin 5 vuodeksi ja 7 kuukaudeksi sekä Risto Matti Paavonpoika Setälän 5 vuodeksi ja 6 kuukaudeksi vankeuteen törkeistä huumausainerikoksista. Malin tuomittiin lisäksi huumausaineen käyttörikoksesta, rattijuopumuksesta ja ampuma-aserikoksesta. Setälä sai tuomion myös kahdesta ampuma-aserikoksesta.

Tuomion mukaan Malin ja Setälä olivat myyneet yhdessä noin 869 grammaa amfetamiinia. Heidän käytettävissään olleista tiloista takavarikoitiin yhteensä 1 419 grammaa amfetamiinia, joka oli tavanomaista vahvempaa ja josta olisi saanut jatkettua myyntitarkoitukseen noin 3–5 kiloa. Takavarikoitujen huumeiden arvo oli arviolta 275 000 euroa. Helmikuussa 2016 tuomittujen varastosta takavarikoitiin noin 730 grammaa amfetamiinia. Huhtikuussa 2016 poliisi pysäytti auton Haminassa ja takavarikoi kassista 230 grammaa amfetamiinia. Malinin asunnosta löytyi 423 grammaa useaan erään jaettuna. Malin jäi lisäksi toukokuussa 2016 kiinni salakuljettaessaan kehonsa sisällä Hämeenlinnan vankilaan 24 grammaa amfetamiinia ja 62 MDMA-tablettia.

Huumeita epäiltiin välitetyn hämeenlinnalaisessa yökerhossa, jossa molemmat pääsyytetyt työskentelivät. A-klinikkasäätiö oli jo vuonna 2014 antanut lausunnon, jonka mukaan ravintolassa välitettäisiin huumeita järjestyksenvalvojien toimesta. Pääsyytetyt olivat sopineet, että kiinni jäädessä rikokset laitetaan Malinin helmikuussa 2016 Hämeenlinnassa kuolleen veljen vastuulle.

Samassa jutussa syyttäjä vaati tuomiota törkeästä huumausainerikoksesta kahdelle muulle miehelle, joista toiselle vaadittiin sovellettavaksi koventamisperustetta United Brotherhoodiin kuulumisen perusteella. Molempien miesten syytteet hylättiin näytön puuttuessa.

### Joensuun pahoinpitely ja kiristys
Joulukuussa 2016 United Brotherhood Karjala -osaston ja The Chosen Ones -kerhon jäsenet pahoinpitelivät The Chosen Ones -kerhon entisen jäsenen useasti Joensuussa. Uhria lyötiin muun muassa nyrkein, alumiinisella pesäpallomailalla ja golfmailalla UB:n kerhotiloissa Helatiellä ja The Chosen Ones -tiloissa Parrutiellä. Uhrilta vaadittiin perusteetta yhteensä 10 000 euroa: 5 000 euroa jengille ja 5 000 euroa yhdelle tekijöistä. Uhri kuljetettiin Kuopion yliopistollinen sairaalaan.

Pohjois-Karjalan käräjäoikeus tuomitsi 10. huhtikuuta 2017 seitsemän miestä. Juha-Matti Markus Palviainen (25 v.) sai 2 vuotta ja 8 kuukautta vankeutta törkeän kiristyksen yrityksestä, pahoinpitelystä, törkeästä pahoinpitelystä ja pakottamisesta. Heikki Olavi Kakkonen (40 v.) sai 2 vuotta ja 1 kuukauden vankeutta törkeän kiristyksen yrityksestä ja törkeästä pahoinpitelystä. Rikokset katsottiin tehdyiksi osana järjestäytyneen rikollisryhmän toimintaa.

### Miika Salmisen huume- ja asejuttu
Lokakuussa 2017 poliisi pysäytti United Brotherhoodin puolijäsenen Miika Tapio Salmisen auton tämän ajaessa Tuusulasta kohti Helsinkiä. Salmisen repusta löytyi 2 036 grammaa amfetamiinia, ja autosta takavarikoitiin lisäksi ampuma-aseita ja patruunoita. Poliisi teki kotietsinnät Salmisen varastohalliin ja UB:n Tuusulan kerhotiloihin, joista löytyi lisää aseita, muun muassa kivääri, haulikko ja pistooleja. Helsingin käräjäoikeus tuomitsi helmikuussa 2018 Salmisen 10 vuodeksi ja 9 kuukaudeksi vankeuteen kahdesta törkeästä huumausainerikoksesta, törkeästä ampuma-aserikoksesta ja rattijuopumuksesta. Tuomiota kovennettiin, koska rikokset katsottiin tehdyiksi osana UB:n rikollisryhmän toimintaa. Salminen oli vapautunut edellisestä vankeusrangaistuksestaan vasta toukokuussa 2017.

### Laaja ase-, huume- ja kiristysjuttu
Helsingin poliisin huumerikosyksikkö tutki vuodesta 2017 alkaen laajaa rikoskokonaisuutta, joka kohdistui United Brotherhoodin huume-, ase- ja kiristystoimintaan. Tutkinnassa takavarikoitiin kymmeniä ampuma-aseita, muun muassa konepistooleja, rynnäkkökivääri, haulikoita ja pistooleja, sekä useita kiloja amfetamiinia ja tuhansia ekstaasitabletteja. Osa aseista oli muunnettu deaktivoiduista versioista takaisin toimintakuntoisiksi.

Helsingin käräjäoikeus tuomitsi 3. huhtikuuta 2019 yhteensä 16 henkilöä. Miikka Samuli Orädd (33 v.) sai pisimmän tuomion, 8 vuotta ja 4 kuukautta, ampuma-aserikoksista, törkeistä kiristyksen yrityksistä ja törkeästä huumausainerikoksesta. Ville Olavi Sucksdorff (41 v.) tuomittiin 8 vuodeksi törkeistä huumausainerikoksista ja Henri Juhani Malmström (25 v.) 6 vuodeksi. Neljää tuomittua lukuun ottamatta kaikkien katsottiin toimineen osana UB:n järjestäytyneen rikollisryhmän toimintaa. Helsingin hovioikeus lievensi 7. helmikuuta 2020 Oräddin tuomion 8 vuoteen ja Sucksdorffin tuomion 5 vuoteen ja 6 kuukauteen. Kolme henkilöä vapautettiin kokonaan syytteistä.

### Velanperintä Lahdessa
Vuonna 2019 Hells Angels -järjestön jäsen siirsi 21 000 euron huumevelan United Brotherhoodin Lahden osaston perittäväksi. UB:n jäsenet tuplasivat velan 41 000 euroon lisäämällä siihen 20 000 euron perintäpalkkion. Uhria pahoinpideltiin UB:n kokoontumistiloissa Lahdessa, ja väkivallalla uhkaamista kohdistettiin myös uhrin lähipiiriin. Tekijät korostivat UB-jäsenyyttään uhkaillessaan uhria. Poliisi otti joulukuussa 2019 kaksi lahtelaista miestä kiinni kahdesta ryöstöstä. Juttu käsiteltiin Päijät-Hämeen käräjäoikeudessa marraskuussa 2020, ja syytteet nostettiin osana järjestäytyneen rikollisryhmän toimintaa.

### Tero Holopaisen oikeudenkäynti
Itä-Uudenmaan käräjäoikeus tuomitsi 14. joulukuuta 2020 United Brotherhoodin johtajaksi katsotun Tero Holopaisen 9 vuodeksi ja 8 kuukaudeksi vankeuteen 12 rikoksesta, muun muassa kolmesta törkeästä huumausainerikoksesta, törkeästä rahanpesusta, ampuma-aserikoksista ja ryöstöstä. Jutussa oli yhteensä 44 syytettyä ja 96 syytekohtaa. Lähes 20 henkilöä tuomittiin ehdottomiin vankeusrangaistuksiin. Oikeus vahvisti, että United Brotherhood on rikoslain tarkoittama järjestäytynyt rikollisryhmä.

Helsingin hovioikeus pysytti 15. maaliskuuta 2023 Holopaisen tuomion 9 vuodessa ja 8 kuukaudessa. Syyttäjät olivat vaatineet 13 vuoden rangaistusta. Hovioikeus hylkäsi osan huumerikossyytteistä mutta luki Holopaiselle syyksi uusia ampuma-aserikoksia.

### Vankilahuumejuttu
United Brotherhood organisoi järjestelmällistä huumekauppaa Turun vankilaan ja Riihimäen vankilaan. Pääasiallinen huumausaine oli Subutex, joka oli vankilassa suosittu, koska se on hajutonta, laadultaan tasaista ja tuottaa korkean katteen – yhden tabletin hinta vankilassa oli noin 150 euroa. Lisäksi välitettiin Diapam-tabletteja.

UB:n Turun osaston johtajaksi katsottu Jukka Kristian Kattelus (50 v.) johti operaatiota ja yritti hankkia 250 Subutex-tablettia toimitettavaksi Riihimäen vankilaan. Jani Elias Mäkinen (40 v.) hoiti käytännön järjestelyjä vankilan ulkopuolella. Huumeita salakuljetettiin vankiloihin piilotettuna kehon onteloihin perhetapaamisten yhteydessä, muun muassa Kinder-munan sisuksiin kondomiin käärittynä. Vankilan sisällä huumeita siirrettiin sellien välillä lipputangon narua muistuttavalla nostolaitteistolla. Vangit kommunikoivat osastojen välillä teksti-TV:n, huutelun ja yhteisten ulkoiluaikojen kautta.

Varsinais-Suomen käräjäoikeus tuomitsi maaliskuussa 2020 yhteensä 17 henkilöä 20 syytetystä. Pisimmän tuomion, 4 vuotta ja 2 kuukautta, sai Vihtori Erik Väinämö Jyrkkänen (25 v.), joka toimitti huumeita hammashoitolaan. Mäkinen tuomittiin 3 vuodeksi ja 7 kuukaudeksi ja Kattelus 3 vuodeksi ja 3 kuukaudeksi vankeuteen. Tuomituista viisi oli naisia, jotka saivat lyhyitä ehdollisia tai ehdottomia rangaistuksia. Tuomituilta määrättiin menetettäväksi valtiolle vajaat 40 000 euroa rikoshyötynä.

### Operaatio Greenlight

ANOM-poliisioperaation paljastamassa huumejutussa, jota kutsutaan operaatio Greenlightiksi, Virosta ja Espanjasta johdettu rikollisorganisaatio salakuljetti kesän 2020 ja kesän 2021 välisenä aikana noin 1 700 kiloa huumausaineita Suomeen. Huumeiden katukauppa-arvo oli arviolta 100 miljoonaa euroa. Päähaaran huumausaineisiin kuului noin 770 kiloa kannabista, 706 kiloa amfetamiinia ja 24 kiloa kokaiinia. Koko operaatiossa takavarikoitiin lisäksi noin 100 000 ekstaasitablettia ja 100 000 Subutex-tablettia. Huumeet kuljetettiin Kotkan kautta rahtilähetyksissä piilotettuna muun muassa multa-, grillihiili- ja lämminvesivaraajatoimitusten sekaan. Poliisi takavarikoi noin 500 kiloa huumeista.

Suurin osa Lahden seudun jakeluryhmän jäsenistä oli taustaltaan United Brotherhoodin jäseniä. Ryhmä kykeni jakamaan kymmeniä kiloja huumeita muutamassa tunnissa toimituksen saavuttua. Helsingin käräjäoikeus tuomitsi lokakuussa 2023 jutun päähaaran 66 syytetystä 59 henkilöä, ja yli 20 sai yli 10 vuoden rangaistuksen. Pisin tuomio oli 13 vuotta vankeutta, joka annettiin 14 henkilölle. Tuomio oli yhteensä 2 330 sivun pituinen. Juttu on Suomen historian laajin huumausainerikoskokonaisuus.

Jutun pohjoisen haaran käsitteli Lapin käräjäoikeus maaliskuussa 2022. Siinä tuomittiin 29 henkilöä; Rovaniemen hovioikeus kovensi heinäkuussa 2023 pääsyytetyn Henrik Mikael Vahtolan tuomion 11 vuodesta 11 vuoteen ja 6 kuukauteen.

Entinen UB:n jäsen Jarno Aleksander Dmitrienko, joka oli aiemmin tuomittu Roihupellon ampumavälikohtauksessa, toimi Espanjasta käsin yhtenä ANOM-peitepuhelinten pääjakelijana Euroopassa. Hän myi satoja puhelimia Suomeen ja Baltian maihin. FBI nimesi hänet yhdeksi operaation päätavoitteista. Dmitrienko pidätettiin Espanjassa kesäkuussa 2021 ja luovutettiin Yhdysvaltoihin, jossa hän myönsi helmikuussa 2025 syyllisyytensä RICO-lain mukaiseen salaliittosyytteeseen.

### Jari Kolivaaran surma
United Brotherhoodin jäsen Jari Henrik Kolivaara löydettiin 1. tammikuuta 2019 kuolleena asunnostaan Helsingin Tapulikaupungissa. Kolivaara oli tuomittu aiemmin muun muassa murhasta (elinkautinen vankeusrangaistus) ja törkeästä raiskauksesta (KKO:n koventama 8 vuoden tuomio jengitilaraiskauksesta). Surmaaja Jani Istankuru tuomittiin taposta 9 vuodeksi ja 6 kuukaudeksi vankeuteen. Istankuru kertoi joutuneensa 12-vuotiaana Kolivaaran seksuaalisen hyväksikäytön uhriksi.

## Lista tunnetuista jäsenistä

* Tero Holopainen – johtaja vuodesta 2016
* Keijo “Keke” Vilhunen – entinen johtohahmo, poliisin tietolähde
* Ville Jaatinen – perustajajäsen, neuvostojäsen
* Raimo Andersson – neuvostojäsen, aiemmin M.O.R.E.-järjestössä
* Jari Kolivaara – neuvostojäsen
* Vesa Juhani Kosonen – korkea-arvoinen jäsen, aiemmin NBK-järjestössä
* Antti Jumisko – Tampereen osaston johtaja
* Jukka Kristian Kattelus – Vaasan ja myöhemmin Turun osaston johtaja
* Timo Johannes Jaara – Oulun osaston johtaja
* Jarno Aleksander Dmitrienko – jäsen, myöhemmin ANOM-puhelinten välittäjä
* Mike Soldier (Mertsi Allan Isberg) – jäsen
* Roope Halinen – Lahden osaston kokelasjäsen

## Kerhotilat
United Brotherhoodilla oli kerhotiloja useilla paikkakunnilla Suomessa. Järjestön väliaikainen toimintakielto vuodesta 2020 ja lakkauttaminen vuonna 2021 kielsivät kerhotilojen ylläpitämisen.

## Lähteet

## Aiheesta muualla
* United Brotherhoodin nettisivut (arkistoitu)
* Lännen Media: Liivijengi United Brotherhood hallitsee Suomen vankiloiden huumekauppaa Yle, 2019
*